**PIELIKUMS**

Limbažu novada domes

27.04.2023. sēdes lēmumam Nr.264

(protokols Nr.5, 4.)

**Deleģēšanas līgums Nr. \_\_\_\_\_\_\_**

Limbažos

**Limbažu novada pašvaldība**, reģistrācijas Nr. 90009114631, juridiskā adrese: Rīgas iela 16, Limbaži, Limbažu novads, LV–4001, domes priekšsēdētajā Dagņa Strauberga personā, kurš darbojas uz Limbažu novada pašvaldības nolikuma pamata, turpmāk – pašvaldība, un

**Biedrība “Pasaules latviešu mūzikas centrs “Vienoti mūzikā””**, reģistrācijas Nr. 50008320211, juridiskā adrese: Slokas iela 107 k-3 - 1, Rīga, LV-1083, tās valdes locekļu \_\_\_\_ personā, kuri darbojas saskaņā ar biedrības Statūtiem, turpmāk – Pilnvarotā persona, turpmāk saukti – Līdzēji, ņemot vērā to, ka:

* saskaņā ar Pašvaldību likuma 4.panta pirmās daļas 5.punktu viena no pašvaldības autonomajām funkcijām ir sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm;
* saskaņā ar Pašvaldību likuma 7. pantu pašvaldība atsevišķu tās autonomajā kompetencē ietilpstošu pārvaldes uzdevumu var deleģēt citai personai Valsts pārvaldes iekārtas likumā noteiktajā kārtībā;
* Pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums. Valsts pārvaldes iekārtas likuma 40. panta pirmā daļa nosaka, ka publiska persona var deleģēt privātpersonai un citai publiskai personai pārvaldes uzdevumu, ja pilnvarotā persona attiecīgo uzdevumu var veikt efektīvāk. Savukārt minētā likuma 40. panta otrā daļa nosaka, ka privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot Valsts pārvaldes iekārtas likuma 41. panta otrās un trešās daļas noteikumus;
* biedrības “Pasaules latviešu mūzikas centrs “Vienoti mūzikā”” dibināšanas mērķis ir apvienot visus Latvijas robežās un ārpus Latvijas dzīvojošos mūziķus, kultūras darbiniekus, novadpētniekus u.c. interesentus, tādējādi rūpējoties par kultūrvēsturisko vērtību saglabāšanu un to izmantošanu sabiedrības izglītošanai, tautas gara mantas apzināšanai un Latvijas garīgās stājas un noturības pilnveidošanai; dibināt un uzturēt nošu un citu vērtīgu lietu bibliotēku/krātuvi, veikt materiālu uzskaiti un dažāda veida izpēti, organizēt izpētes rezultātā radušos darbu un secinājumu publicitāti, izdot dažādus materiālus, žurnālus (bukletus, katalogus), kā arī organizēt tematiskas meistarklases, nometnes, koncertus un festivālus;
* biedrības “Pasaules latviešu mūzikas centrs “Vienoti mūzikā”” darbības joma un piešķirtās tiesības veikt pārvaldes uzdevumus un sniegt pakalpojumus izriet no Pašvaldību likuma 4. panta pirmās daļas 5. punktā un 12. punktā noteiktās autonomās kompetences. Biedrībai “Pasaules latviešu mūzikas centrs “Vienoti mūzikā”” ir atbilstoša personāla kvalifikācija gan kultūras funkcijas veicināšanā Limbažu novada pašvaldības administratīvajā teritorijā, gan mūzikas centra darbības uzturēšanā, gan nodrošinot izglītojošus seminārus topošajiem un esošajiem mūzikas profesionāļiem un interesentiem, kā arī sniedzot mentora pakalpojumus;
* Limbažu novada Ilgtspējīgas attīstības stratēģijā 2022.-2046. gadam (apstiprināta ar Limbažu novada domes 2022. gada 28. jūlija lēmumu Nr.778 (protokols Nr.11, 38.)) norādītie mērķi:

Stratēģiskais mērķis Nr. 1 “Izglītots, radošs, inovatīvs, sabiedriski aktīvs un vesels iedzīvotājs (cilvēki):

Stratēģiskais mērķis koncentrējas uz iedzīvotāju dzīves kvalitātes celšanu, piedāvājot daudzpusīgas izaugsmes iespējas. Novada pilsētās un pagastu centros iedzīvotājiem ir pieejami daudzveidīgi izglītības, kultūras un sporta, kā arī sociālās aprūpes un veselības aizsardzības pakalpojumi. Iedzīvotāji aktīvi piedalās savas dzīves kvalitātes uzlabošanā un novada kopienas attīstībā.

Stratēģiskais mērķis Nr. 2 “Uzņēmējdarbību veicinoša vide (ekonomika)”.

Stratēģiskais mērķis paredz ilgtspējīgu novada resursu izmantošanu uzņēmējdarbību veicinošas vides attīstībai, tā palielinot nodarbinātību un iedzīvotāju ekonomisko konkurētspēju un potenciālu.

Uzņēmējdarbība ir balstīta uz lietderīgu vietējo resursu izmantošanu, radot augstas pievienotās vērtības, atpazīstamus, konkurētspējīgus produktus un pakalpojumus. Novada ekonomiskās attīstības virzītājspēks ir attīstīti mazie un vidējie uzņēmumi, zemnieki un mazie ražotāji. Ekonomiskā attīstība balstās tradicionālās nozares–pārtikas rūpniecībā, lauksaimniecībā, mežistrādē un kokapstrādē, kravu transportā un tūrismā, izmantojot ostas un transporta maģistrāļu (Via Baltica, Eiropas standarta platuma dzelzceļa līnijas “Rail Baltica”) piedāvātās iespējas.

Stratēģiskais mērķis Nr. 3 “Vides ilgtspējīga attīstība (dzīves vide)”.

Stratēģiskais mērķis ir vērts uz visaptverošu dzīves un darba vides sakārtošanu, ņemot vērā novadā pieejamos dabas resursus, veicinot ilgtspējīgu saimniekošanu un mobilitāti. Kvalitatīvi, lietderīgi, moderni un iekļaujoši sakārtoti ceļi un inženiertehniskā infrastruktūra ir pamats gan vides kvalitātes uzlabošanai, gan iedzīvotāju mobilitātei.

Stratēģiskais mērķis Nr. 4 “Iekļaujoša un efektīva pārvaldība (pārvaldība)”.

Stratēģiskais mērķis vērsts uz pārvaldības uzlabošanu, kas ietver gan atvērtu un savlaicīgu komunikāciju starp sabiedrību un pašvaldību, gan arī aktīvu iedzīvotāju iesaisti sava novada attīstībā, tā palielinot iedzīvotāju atbildības sajūtu par novada dabas, kultūras un vides vērtībām, gan arī stiprinot iedzīvotāju iniciatīvas izaugsmes veicināšanai un dzīves vides uzlabošanai,

un, lai uzturētu vietu dažādo radošo, kultūras un digitālo industriju pārstāvju apvienošanai, lai veicinātu jaunrades un izglītojošo procesu radošo industriju jomās Limbažu novadā, iedzīvotāju radošuma attīstību caur dažādiem neformālās izglītības procesiem, iedzīvotāju līderības prasmju attīstību, radošuma un uzņēmējdarbības spēju attīstību,

pamatojoties uz Valsts pārvaldes iekārtas likuma 40. panta pirmo un otro daļu, 41. panta pirmo daļu un 43. pantu, Pašvaldību likuma 4. panta pirmās daļas 5.punktu, 7.pantu, 10. panta pirmās daļas 19. punktu, Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 4.1 punktu, 5. punktu, un Limbažu novada domes 2023.gada 27.aprīļa sēdes lēmumu Nr. 264 “Par deleģēšanas līguma slēgšanu ar biedrību “Pasaules latviešu mūzikas centrs “Vienoti mūzikā””,

noslēdz šāda satura deleģēšanas līgumu, turpmāk – Līgums:

**I. Deleģētie pārvaldes uzdevumi, Līdzēju pienākumi un tiesības**

1.1. Pašvaldība deleģē Pilnvaroto personu un Pilnvarotā persona apņemas saskaņā ar spēkā esošo normatīvo aktu prasībām veikt šādus no Pašvaldību likuma 4. panta pirmās daļas 5. punktā noteiktās pašvaldības autonomās kompetences izrietošus pārvaldes uzdevumus:

1.1.1. atbalstīt dažādu kultūras un radošo industriju pārstāvju apvienošanu, lai veicinātu radošumu un izglītojošo procesu mūzikas un uzņēmējdarbības attīstībai Limbažu novadā;

1.1.2. koordinēt kultūras un radošo industriju mūzikas centra darbu;

1.1.3. organizēt neformālās izglītības pasākumus (lekcijas, diskusijas), mācības uzņēmējdarbības uzsākšanai un attīstīšanai;

1.1.5. sekmēt Limbažu novada kultūras dzīves atpazīstamību un attīstību;

1.1.6. veicināt Limbažu novada radošo industriju pārstāvju potenciālu un atbalstīt jau pastāvošos šāda veida industriju pārstāvjus (turpmāk kopā – Uzdevumi).

1.2. Pilnvarotā persona darbojas Limbažu novada pašvaldības administratīvajā teritorijā. Pilnvarotajai personai nav tiesību no uzdevumiem izrietošos pakalpojumu sniegšanas pienākumus un tiesības deleģēt citām personām.

1.3.Pašvaldība:

1.3.1. kontrolē Līguma izpildi;

1.3.2. normatīvajos aktos un Līgumā noteiktajā kārtībā var piešķirt Pilnvarotajai personai finanšu līdzekļus un citus resursus Uzdevumu veikšanai;

1.3.3. normatīvajos aktos un Pašvaldības domes noteiktajā kārtībā, pieņemot lēmumu, var nodot Pilnvarotajai personai bezatlīdzības lietošanā Pašvaldībai piederošu nekustamu un kustamu īpašumu, kas nepieciešams Uzdevumu izpildei;

1.3.4. pieņem zināšanai un novērtē Pilnvarotās personas Uzdevumu izpildes atskaiti reizi ceturksnī;

1.3.5. var iesaistīt Pašvaldības darbiniekus Pilnvarotās personas attīstības stratēģijas veidošanā un pilnveidē.

1.4. Pilnvarotā persona:

1.4.1. nodrošina profesionālu, kvalitatīvu, mūsdienu prasībām un normatīvo aktu prasībām atbilstošu Līgumā noteikto Uzdevumu izpildi;

1.4.2. patstāvīgi piesaista un slēdz līgumus ar juridiskām un fiziskām personām;

1.4.3. veic nepieciešamos pasākumus un piesaista finanšu līdzekļus, lai nodrošinātu kvalitatīvu piedāvājumu un Uzdevumu izpildi;

1.4.4. līgumā noteiktajā kārtībā var lūgt Pašvaldību piešķirt finanšu līdzekļus Uzdevumu kvalitatīvai izpildes nodrošināšanai;

1.4.5. var piedalīties nacionālo finanšu instrumentu, Eiropas Savienības fondu un citu ārvalstu finanšu instrumentu projektu īstenošanā un īstenošanas rezultātā gūto labumu apsaimniekošanā un uzturēšanā, ja tas ir atbilstoši normatīvo aktu prasībām un Pašvaldības dome nav lēmusi citādāk;

1.4.6. izlieto Pašvaldības piešķirto finansējumu par Uzdevumu izpildi atbilstoši Līgumā paredzētajam mērķim un spēkā esošajiem normatīvajiem aktiem, kā arī ievērojot finanšu vadības, saimnieciskuma, lietderības, izmaksu efektivitātes un ekonomiskā izdevīguma principus, nodrošinot atsevišķu grāmatvedības uzskaiti;

1.4.7. normatīvajos aktos noteiktajā kārtībā sadarbojas ar citām organizācijām Līguma mērķa un Uzdevumu izpildei.

**II. Sasvstarpējo norēķinu kārtība un finanšu resursu piešķiršanas noteikumi**

2.1.  Pašvaldība var piešķirt Pilnvarotai personai finansējumu Līguma 1.1.punktā noteikto Uzdevumu izpildei, izvērtējot finansējuma pieprasījumu un tā pamatotību, Pašvaldības domei pieņemot lēmumu.

2.2. Piešķirtā finansējuma izlietojumā Pilnvarotā persona ievēro Līguma nosacījumus un spēkā esošos normatīvos aktus.

**III. Pašvaldības un Pilnvarotās personas atbildība**

3.1. Pilnvarotā persona ir atbildīga par visām civiltiesiskām saistībām, ko tā uzņēmusies, sniedzot no Uzdevuma izrietošus pakalpojumus. Pilnvarotā persona patstāvīgi, bez Pašvaldības līdzdalības, risina civiltiesiskus strīdus, kas izriet no noslēgtajiem pakalpojumu līgumiem, kā arī no citām tiesībām un saistībām, ko tā uzņēmusies, darbojoties privāto tiesību jomā.

3.2. Pašvaldība nodrošina Uzdevumu izpildes pilnīgu un efektīvu pārraudzību un kvalitātes analīzi.

3.3. Ja Pilnvarotās personas prettiesiskas rīcības, bezdarbības vai nepienācīgas Uzdevumu izpildes rezultātā tiek nodarīti zaudējumi trešajai personai un zaudējumu atlīdzinājuma prasījums tiek vērsts pret Pašvaldību, Pilnvarotā persona Pašvaldībai zaudējumus atlīdzina regresa kārtībā.

**IV. Pilnvarotās personas darbības uzraudzība**

4.1. Pilnvarotā persona Līguma izpildes ietvaros ir Pašvaldības pārraudzībā.

4.2. Pilnvarotajai personai ir pienākums ievērot Pašvaldības norādījumus un ieteikumus, kas vērsti uz Uzdevumu izpildes nodrošināšanu atbilstoši normatīvo aktu prasībām.

4.3. Pilnvarotā persona Pašvaldības noteiktajā kārtībā sniedz informāciju par Uzdevumu izpildi.

4.4. Pašvaldība ir tiesīga veikt pārbaudes par Pilnvarotajai personai piešķirto finanšu līdzekļu izlietojumu un tā atbilstību piešķiršanas mērķiem. Ja pārbaudes rezultāti norāda, ka piešķirtie finanšu līdzekļi pilnībā vai daļā nav izlietoti atbilstoši piešķiršanas mērķiem, Pilnvarotā persona tos pilnībā vai daļēji atmaksā Pašvaldībai.

4.5. Pilnvarotajai personai ir pienākums ziņot Pašvaldībai par Uzdevumu izpildes neiespējamību, izpildes grūtībām un citiem apstākļiem, kuri var ietekmēt uzdevumu izpildi.

**V. Pārskatu un ziņojumu sniegšanas kārtība**

5.1. Pilnvarotā persona nekavējoties, bet ne vēlāk kā 15 darba dienu laikā sniedz informāciju, ja tiek pārtraukta kāda no Līguma 1.1. punktā noteiktā Uzdevuma sniegšana un par Uzdevuma sniegšanas pārtraukšanas iemesliem.

5.2. Pilnvarotā persona iesniedz Pašvaldībai ziņojumu un pārskatu par Uzdevumu izpildi reizi ceturksnī līdz nākamā mēneša 15.datumam un ne vēlāk kā 15 (piecpadsmit) darba dienu laikā pēc deleģējuma līguma izpildes termiņa, un atskaitās Pašvaldībai par deleģēto Uzdevumu izpildi.

5.3. Pašvaldībai ir tiesības pieprasīt un saņemt no Pilnvarotās personas ziņojumu un pārskatu par Uzdevumu izpildi biežāk kā norādīts Līguma 5.2. punktā, par to rakstiski 1 (vienu) mēnesi iepriekš iesniedzot Pilnvarotajai personai pieprasījumu.

5.4. Līguma izpildes ziņojumā Pilnvarotā persona iekļauj informāciju par Uzdevumu izpildes sasniegtajiem rezultātiem un to novērtējuma kritēriju rādītājiem, sasniegto rezultātu atbilstību plānotajam un citu papildus informāciju (informāciju par piesaistītajiem finanšu līdzekļiem un investīcijām, informāciju par veiktajiem pasākumiem). Pašvaldībai ir tiesības pieprasīt pārskatu par Uzdevuma izpildi un to efektivitāti, kā arī citu papildus informāciju.

5.5. Pašvaldībai pēc pārskata un ziņojuma saņemšanas ir tiesības, par to rakstiski 1 (vienu) nedēļu iepriekš brīdinot Pilnvaroto personu, veikt pārbaudi par Uzdevumu izpildi un finansējuma izlietojumu (ja ir piešķirts Pašvaldības finansējums), ko veic Pašvaldības noteikta kompetenta persona.

**VI. Pilnvarotās personas darbības sasniedzamie rezultāti**

6.1. Pilnvarotās personas darbības sasniedzamie rezultāti (kvantitatīvie rādītāji) tiek noteikti saskaņā ar Līguma 1.pielikumā iekļautajiem nosacījumiem.

6.2. Līdzēji vienojas noteikt šādus Pilnvarotās personas darbības kvalitātes novērtējuma kritērijus:

6.2.1. deleģēto pārvaldes uzdevumu veikšanas un no tiem izrietošo pakalpojumu sniegšanas nepārtrauktība un regularitāte;

6.2.2. pakalpojumu saņēmēju apmierinātība ar pakalpojumu kvalitāti;

6.2.3.darbības atbilstība spēkā esošo normatīvo aktu prasībām;

6.3. Līguma 6.2.punktā minētie kritēriji var tikt mainīti, Līdzējiem rakstiski vienojoties, veicot atbilstošus grozījumus Līgumā, kuri kļūst par Līguma neatņemamu sastāvdaļu.

6.4.Pilnvarotās personas darbības rezultātus un sasniegtos rezultatīvos rādītājus, tai skaitā, šī Līguma 6.2.punktā noteikto rādītāju izpildi Pašvaldība izvērtē Līguma darbības laikā kopā ar Pilnvarotās personas iesniegtajiem ziņojumiem par rezultatīvo rādītāju izpildi un pārskatiem.

6.5. Ja Pašvaldība, izvērtējot Pilnvarotās personas darbību, ir atzinusi, ka Pilnvarotā persona nav izpildījusi un sasniegusi iepriekš notiektos rezultatīvos rādītājus, Pašvaldībai ir tiesības pārskatīt notiektos rezultatīvos rādītājus.

**VII. Nepārvarama vara**

7.1. Par nepārvaramu varu Līguma ietvaros tiek uzskatīts jebkurš gadījums un apstākļi, kas nav atkarīgs no Līdzēju gribas, tieši attiecas uz Līguma izpildi un kuru nevarēja un nevajadzēja paredzēt Līguma slēgšanas brīdī. Ar šādiem gadījumiem un apstākļiem tiek saprasti, bet nav ierobežoti, dabas katastrofas, ugunsgrēks, epidēmija, karš, nemieri, mobilizācija un tamlīdzīgi. Par nepārvaramas varas apstākli netiek uzskatīts Pilnvarotās personas darbinieku streiks.

7.2. Lai noteiktu nepieciešamos pasākumus nepārvaramas varas apstākļu radīto seku novēršanai, kā arī noteiktu Pilnvarotai personai radītos zaudējumus un iespējas nodrošināt Uzdevumu turpmāku nepārtrauktu veikšanu, iestājoties nepārvaramas varas gadījumam, Pilnvarotā persona nekavējoties, bet ne vēlāk kā vienas dienas laikā no nepārvaramas varas gadījuma iestāšanās brīža informē Pašvaldību.

7.3. Pilnvarotajai personai jāveic visi iespējamie pasākumi nepārvaramas varas seku samazināšanai un novēršanai.

**VIII. Līguma darbības termiņš, spēkā stāšanās, grozīšana un izbeigšana**

8.1. Līgums noslēgts līdz 2023.gda 31.decembrim, un tas stājas spēkā ar parakstīšanas brīdi.

8.2. Līguma grozījumi ir neatņemama Līguma sastāvdaļa un stājas spēkā ar to parakstīšanas brīdi, ja Līguma grozījumos nav noteikts citādi.

8.3. Līguma darbību var izbeigt, Līdzējiem savstarpēji rakstveidā vienojoties vai Līdzējam rakstveidā brīdinot otru Līdzēju ne mazāk 2 (divus) mēnešus iepriekš.

8.4. Līdzējs vienpusēji var izbeigt Līgumu nekavējoties, ja otrs Līdzējs rupji pārkāpj Līguma noteikumus vai pastāv citi būtiski iemesli, kas neļauj turpināt Līguma attiecības.

8.5. Līdzējiem ir tiesības vienpusēji izbeigt Līgumu, rakstveidā brīdinot otru Līdzēju ne mazāk kā 1 (vienu) mēnesi iepriekš, ja vairs nepastāv deleģēšanas pamatnoteikumi vai speciālie deleģēšanas nosacījumi privātpersonai.

8.6. Visus strīdus un domstarpības, kas rodas Līguma izpildes laikā, Līdzēji risina pārrunu ceļā, savstarpēji vienojoties vai arī, ja tas nav iespējams, vēršoties tiesā.

**IX. Noslēguma jautājumi**

9.1. Līgums neietekmē Līdzēju tiesības slēgt sadarbības, pilnvarojuma vai citus līgumus.

9.2. Kādam no Līguma noteikumiem zaudējot spēku normatīvo aktu izmaiņu gadījumā, Līgums nezaudē spēku tā pārējos punktos, izņemot tādus normatīvo aktu grozījumus, kas atceļ Līguma noslēgšanas pamatnoteikumus. Normatīvo aktu izmaiņu gadījumā Līdzējiem ir pienākums Līgumu piemērot atbilstoši spēkā esošo normatīvo aktu prasībām.

9.3. Līdzēju reorganizācijas vai to vadītāju maiņa nevar būt par pamatu Līguma pārtraukšanai vai vienpusējai uzteikšanai. Ja kāds no Līdzējiem tiek reorganizēta, Līgums paliek spēkā un tā noteikumi ir spēkā esoši Līdzēju tiesību un saistību pārņēmējam. Gan Pašvaldībai, gan Pilnvarotajai personai ir tiesības vienpusēji uzteikt Līgumu, Pilnvarotās personas tiesību un saistību pārņēmēju reorganizācijas procesā vienu mēnesi iepriekš brīdinot, ja Pilnvarotās personas reorganizācijas gadījumā nepastāv deleģēšanas pamatnoteikumi vai speciālie deleģēšanas nosacījumi privātpersonai.

9.4. Līdzēji apņemas neizpaust citām personām konfidenciāla rakstura informāciju, kas izpildot Līguma noteikumus, ir nonākusi to rīcībā. Šis noteikums neattiecas uz brīvi pieejamas informācijas izpaušanu un gadījumiem, kad Līdzējam normatīvajos aktos uzlikts pienākums sniegt pieprasīto informāciju

9.5. Līdzēju atbildīgās personas par Līguma izpildi ir:

9.5.1. no Pašvaldības puses – \_\_\_;

9.5.2. no Pilnvarotās personas puses – \_\_\_\_.

9.6. Līgums sastādīts un parakstīts latviešu valodā. Līdzēju pārstāvji Līgumu paraksta ar drošu elektronisko parakstu, kurš satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums. Līdzējiem ir pieejams abpusēji parakstīts Līgums elektroniskā formātā.

9.7. Līdzēju rekvizīti un paraksti:

|  |  |
| --- | --- |
| **Pašvaldība:** | **Pilnvarotā persona:** |
| Limbažu novada pašvaldība | Biedrība “Pasaules latviešu mūzikas centrs "Vienoti mūzikā"” |
| Reģ. Nr. 90009114631 | Reģ.Nr. 50008320211 |
| Juridiskā adrese: Rīgas iela 16, Limbaži, Limbažu novads, LV–4001 | Juridiskā adrese: Slokas iela 107 k-3 - 1, Rīga, LV-1083 |
| Banka: AS SEB banka |  |
| Kods: UNLALV2X |  |
| Konta Nr.: LV71UNLA 0013013130848 |  |

Deleģēšanas līguma Nr. \_\_\_

Pielikums Nr. 1

**Pilnvarotās personas darbības sasniedzamie rezultāti (kvantitatīvie rādītāji)**

|  |  |  |
| --- | --- | --- |
| **Deleģētais pārvaldes uzdevums** | **Sasniedzamais rezultāts** | **Indikatīvais rādītājs** |
| Attīstīt kultūras pakalpojumu dažādošanu un izveidot Pasaules latviešu mūzikas centru | Ir uzsākta mūzikas centra darbība | Mūzikas centra “Vienoti mūzikā” darbība |
| Kopienas saliedēšanas pasākumu organizēšana, realizēšana | Saliedēta mūzikas centra “Vienoti mūzikā” kopiena | Organizēts vismaz 1 kopienas saliedēšanas pasākums |
| Nacionālo finanšu instrumentu un Eiropas Savienības fondu piesaiste darbībai un kapacitātes veicināšanai | Darbības un attīstības izmaksas tiek daļēji finansētas no nacionāliem vai ES fondu līdzekļiem | Ir sagatavoti un/vai iesniegti vismaz 2 (divi) nacionālo finanšu instrumentu vai ES fondu projektu pieteikumi |
| Ozolmuižas[[1]](#footnote-1) kompleksa apmeklējumu ilgtermiņa satura plānošana un dalībnieku mijiedarbības veicināšana | Ir izveidota Ozolmuižas attīstības stratēģija/stratēģiskais plāns aktivitātēm nākamajiem 3 gadiem ar visu dalībnieku plānotu iesaisti | Izveidota 1 stratēģija / plāns (līdz 2023.gada 3.ceturksnim) |
| Konsekventa komunikācija digitālajos tīklos par izveidojamā mūzikas centra darbību un aktivitātēm | Sabiedrība ir informēta par mūzikas centra darbību | Veiktas vismaz 10 publikācijas sociālajos medijos |
| Pasākumu publicitātes materiālu izveide un izplatīšana | Informācija par publiskajiem pasākumiem ir visiem pieejama sociālajās medijos | Katram pasākumam ir vismaz 1 uzsaukuma publikācija un vismaz 1 atskata publikācija |
| Sadarbības tīklu veidošana | Veidots sadarbības tīkls ar līdzīga rakstura organizācijām Latvijā un ārvalstīs | Izveidots vismaz 1 sadarbības modelis |
| Limbažu novada kultūras dzīves atpazīstamības sekmēšana | Par Ozolmuižā un Limbažu novadā notiekošajām aktivitātēm ieinteresēti Latvijas un ārzemju mūzikas profesionāļi un amatieri | Ozolmuižas un/vai citus novadā notiekošos saistītos pasākumus apmeklējuši Latvijas un ārzemju mūziķi, augstskolu mācībspēki un studenti |
| Radošo meistarklašu organizēšana sabiedrībai | Tiek nodrošināta zināšanu pārnese uz plašāku sabiedrību | Organizētas vismaz 2 radošas meistarklases/nometnes |

1. Sasaistāms ar Līguma 1.3.3.apakšpunktu [↑](#footnote-ref-1)